
Schubert Zselízen: történetek, legendák, alkotások

Kulcsszavak: Franz Schubert; Zselíz; Esterházy család; zongoradarabok; dalok
A Schubert Zselízen: történetek, legendák, alkotások c. dolgozat Franz Schubert zselízi tartózkodását vizsgálja. A romantika kiemelkedő zeneszerzője két alkalommal, 1818-ban és 1824-ben összesen nagyjából 9 hónapot töltött Esterházy János Károly gróf zselízi nyári rezidenciáján, ahol a grófkisasszonyokat tanította zongorára és énekre. Emellett szervezte a házi koncerteket, és komponált is.
A dolgozat első szakasza a ma Szlovákiában felvő kisvárost, Zselízt és az Esterházy családot mutatja be.
A második szakasz Schubert két zselízi tartózkodásának eseményeit taglalja, kitér a házitanító tevékenységére, szabadidejének eltöltésére, kapcsolataira, valamint az ebben az időszakban komponált műveire.
A harmadik szakasz a zeneszerző zselízi utóéletét vizsgálja, vagyis azt, hogyan ápolják Schubert emlékét a városban.
A dolgozatot a bécsi komponista zselízi tartózkodásának helyszíneit és utóéletét dokumentáló képek, egy Zselízhez kapcsolódó műjegyzék, valamint egy Zselízen élő Schubert-szakértővel készült interjú egészíti ki.



